**№13 М.Әуезовтің компаративисттік зерттеулері**

Қазіргі қазақ әдебиеттану ғылымының тарихындағы әдеби компаративистиканың негізін қалап, дамытатын бастауларды Ш.Уәлиханов, А.Құнанбаев т.б. ХІХ ғасыр ағартушыларының ғылыми, көркем, философиялық мұрасынан көруге болады. Қазақстандағы әдеби қарым-қатынастардың мақсатты түрде ғылыми негіздерінің қалануы М.О.Әуезов есімімен байланысты.

Әдеби байланыстарды зерттеудің элементтері М.Әуезовтің алғашқы еңбектерінен-ақ көрінеді. Қазақ әдебиетінің тарихына арналған алғашқы көлемді еңбегіне ол салыстырмалы әдісті шебер қолданды [2]. Қазақ фольклорын зерттеу жұмыстарында М.Әуезов әдеби ауыс-түйістің әртүрлі жолдарын көрсеткен. Оның ұлттық туындыларды қарақалпақ, өзбек, қырғыз, түркімен, башқұрт, әзірбайжан халықтарының фольклорлық нұсқаларымен типологиялық бірлікте қарастыруы жемісті болды. Ол ортақ белгілерімен қатар, қазақша нұсқасының айырмашылықтарын да айқындайды.

Эпикалық жырларды зерттеуде М.Әуезов тек қазақ жырларымен шектелмей көрші туысқан халықтардың да жырларын қарастырып, «Көроғлы», «Манас», «Алпамыс» секілді ауыз әдебиетінің ескерткіштерін тексеруде аймақтық салыстырмалы-салғастырмалы зерттеу әдісін пайдалану керектігін айтады.

Белгілі ғалым Д.Қонаев өзінің «М.О.Ауэзов и русская литература» атты зерттеу еңбегіне М.Әуезовтың еңбектеріндегі қазақ-орыс әдеби байланыстарын арқау етіп: «Освещение узловых проблем, на которых останав­ливался в своих исследованиях М.Ауэзов, распадается на две большие основополагающие части:

1) проблемы казахско-русских литературных связей, рассматривае­мые в историческом плане, начиная с Абая и Пушкина;

2) проблемы казахско-русских литературных связей как составная часть современного процесса взаимо­действия национальных литератур»- деп зерттеуді мәселелік тұрғыдан келіп қарастырады [3, 72 б.]. М.Әуезовтің Абай шығармашылығына, қазақ әдебиетіндегі роман жанрының қалыптасуына арналған зерттеу мақалаларында қазақ-орыс әдеби қатынастарының мәселелері дұрыс көтеріліп, әдеби процестің ең маңызды тенденциялары арқылы көрсетілген.Ол М.О.Әуезов өз зерттеулерінде

1) Әдебиеттердің өзара байланыс деректерін;

2) Типологиялық түйісулерді;

3) Өзіндік ерекшеліктерін;

4) Қазақ әдебиетінің әлем әдебиетінің контекстінде қарастырғанын айқындайды.